གནའ་རབས་བོན་གྱི་དཔེ་དཀོན་བྲིས་མནི་བོད་དམངས་ཁྲོད་དུ་བོན་པོའི་ཁྱིམ་ཚང་ནས་མི་རབས་ནས་མི་རབས་བར་བརྒྱུད་ཉར་བྱས་པའི་གནའ་བོའི་ཡིག་ཆ་བྲིས་མ་ཁ་ཐོར་གནས་པ་དག་འཚོལ་སྡུད་བྱས་པ་ཞིག་ཡིན།ནང་དོན་ལ་གནའ་ཉམས་ལྡན་ཞིང་ཕལ་ཆེར་དུས་རབས་བཅུ་བ་ནས་བཅུ་གསུམ་བར་གྱི་ཡིག་ཆ་རེད།ལག་བྲིས་མ་མང་པོ་ཞིག་རྒྱལ་ནང་དུ་དཔེ་རྒྱུན་ཆད་པ་ཤ་སྟག་ཡིན་ལ།ཐུབ་པའི་བསྟན་པ་དང་འཕགས་ཡུལ་རིག་གནས་ཀྱིས་བོད་ཡུལ་ལ་ཤུགས་རྐྱེན་མངོན་གསལ་མ་ཐེབས་པའི་གོང་གི་ཆབ་ནག་སྲིད་པ་རྒྱུད་བོན་ཀྱི་དུས་སྐབས་ཏེ་སྲིད་པའི་བོན་གྱི་ཡིག་ཆ་ཡིན།ཡིག་ཆའི་ནང་དོན་ནི་ཐུབ་པའི་བསྟན་པ་བོད་དུ་མ་དར་བའི་གོང་གི་བོད་རང་སའི་རིག་གནས་སྲོལ་རྒྱུན་ཏེ།སྲིད་པའི་ཆགས་རབས་དང་།ལྷ་རབས་ཀྱི་མཆེད་ཚུལ།སེམས་ཅན་གྱི་བྱུང་རབས་བཅས་དང་།གཞན་ཡང་གཏོ་མདོས་གླུད་འཕེན་དང་།བླ་བསླུ་བླ་འབོད།ཕྱྭ་འབོད་གཡང་འབོད།བསང་སེལ་བརྒྱག་བརྔན་སོགས་སྲིད་པའི་བོན་གྱི་ཆོ་ག་ཕྱག་ལེན་སྣ་ཚོགས་ཡིན་ལ།བོད་གནའ་རབས་ཀྱི་ལོ་རྒྱུས་རིག་གནས་དང་།སྤྱི་ཚོགས་འཚོ་བ།གོམས་སྲོལ་རིག་གནས།གཏན་ཚིགས་ཤེར་རྟོགས།གཟའ་སྐར་ས་རྒྱུས།འབྱུང་བཅོས་སྨན་དཔྱད།སྐད་དང་ཡི་གེ་སོགས་ཀྱི་རིག་སྒོ་མང་པོར་འབྲེལ་འདུག་ཅིང་།བོད་ཀྱི་མེས་པོ་ཚོས་ཉི་ཟླ་གཟའ་སྐར་གྱི་རྒྱུ་བར་ངོས་འཛིན་དང་།ལེགས་ཉེས་ཀྱི་དོན་བྱ་ལ་སྔོན་དཔགམིའི་སྐྱེ་འཆིའི་ཆོས་ཉིད་ལ་བསམ་གཞིགས།བསམ་བློའི་གོ་རིམ་ལ་སྤྱི་སྡོམ་བྱས་པ་སོགས་བོད་གནའ་རབས་ཀྱི་བསམ་བློ་དང་ཤེས་རིག་གི་འཕེལ་རིམ་མངོན་པར་མཚོན་ཡོད་པས།བོད་མིའི་ཤེས་རིག་གི་ལོ་རྒྱུས་དང་།བསམ་བློའི་ལོ་རྒྱུས།ཚན་རྩལ་ལོ་རྒྱུས།གསོ་རིག་གི་ལོ་རྒྱུས།ཆོས་ལུགས་ལོ་རྒྱུས་བཅས་ཀྱི་འབྱུང་ཁུངས་ལ་འཚོལ་ཞིབ་དང་ཤེས་རྟོགས་བྱེད་པའི་རྒྱུ་ཆ་གལ་ཆེན་ཞིག་ཏུ་གྱུར་ཡོད་ལ།དེ་དང་མཉམ་དུ་ཏུན་ཧོང་ཡིག་ཆའི་གལ་ཆེའི་ཁ་གསབ་ཏུའང་གྱུར་ཡོད་དོ།།